text: [PIA News] Cebuano News: DENR nagpili sa Eastern Visayas isip NGP pilot site sa tuig 2012
  Waray News: Aquino kumarawat ha Malacañang han mga senador ha Estados Unidos
  MANILA, Jan 18 –- An anay nagkandidato ka Pangulo ha Estados Unidos nga hi Senador John McCain, kaupod an tulo pa nga mga senador ha Amerika, in naghatag hin kortesiya kan Pangulo Benigno S. Aquino III ha Malacanang han Martes han gab-i.
  An iba pa nga mga miyembro han senado ha Amerika nga nakigkita kan Pangulo Aquino in nag-uupod kanda Sen. Joe Lieberman, Sen. Sheldon Whitehouse, ug Kelly Ayotte. Hira McCain, Lieberman ug Ayotte in ngatanan mga miyembro han kanan Estados Unidos Senate Armed Services nga Komitiba.
  Han naglabay nga semana, an Pangulo in nakigkita gihapon hin iba pa nga mga miyembro han Kongreso han Estados Unidos nga umabot ha Pilipinas.
  Ha usa nga pahayag ha press nga ginpagawas han Martes, hi Presidential spokesman Edwin Lacierda in nagsering nga an mga kongresista nga nagbisita in nagpahayag han ira pagtapod ha mga reporma nga ginhihingita han administrasyon ni Aquino.
  Hi Lacierda in nagsering nga an gobyerno ni Aquino in magpapadayon han iya mga programa pagpuypoy han korapsyon, pag-ato han kapobrehan, ug pagpasarang han maupay nga pangobyernuhan ha nasud. Ha mga nabuhat han administrasyon ha sulod hin usa ngan hin tunga ka bulan, hi Lacierda in nagsering ini in nagpapakita hin mga pagbag-o nga magpapadayon ha masunod nga mga tuig.
  Hi McCain, anay priso ha giyera, in nagserbe kumo naval aviator durante han Vietnam War. Hiya in siyahan nga napili ngadto ha Kamara han Estados Unidos tikang ha Arizona han 1982 ug nanguna han pagkontra han karag nga paggasto han gobyerno, ug nanguna han pagpakurukusog han kanan Estados pwersa armada.
  Hiya in yanan nagseserbe ha masunod nga mga komitiba ha senado durante han 112th Congress: Miyembro han Senate Armed Services Committee; Committee on Health, Education, Labor, and Pensions; Committee on Homeland Security and Governmental Affairs, ug Committee on Indian Affairs.
  Hi McCain in napirde han iya kampanya kontra kan Barack Obama han tuig 2008 nga pinili-ay para Pangulo ha Estados Unidos.
  Hi Lieberman, ha luyo nga bahin, in sobra 20 anyos na nga aada ha senado han Estados Unidos ug hiya in maupay ha mga isyu kaparte kalibungan. Hi Lieberman in kilala para han iya pagdalagan ka bise president han tuig 2000.
  Hiya in makusog nga nagpapasarang ha pamuhunan ha mga eskwelahan panpubliko ha Amerika, paghatag hin poder hamga kag-anak, ug pag-ayat ha mga estudyante nga magkaada hin hitaas nga starndard hin edukasyon. Waray labot ha kita, hi Lieberman in bumulig ha mga estudyante nga maka eskwela ha kolehiyo ug paupayon an ira mga hibabru-an nga kinahanglan para magmalinampuson ha pankalibutan nga ekonomiya.
  Hiya in nagtratrabaho gihapon pagpahuruhiluag han kalidad ug maarakos nga healthcare ngadto han ngatanan nga mga amerikano ug mabantayan an seguridad ha panlawas para han masunod nga henerasyon han mga amerikano. (Translated by GTT/PIA8)